**AIŠKINAMASIS RAŠTAS**

**Dėl Molėtų rajono savivaldybės seniūnaičių rinkimo tvarkos aprašo patvirtinimo**

1. **Parengto tarybos sprendimo projekto tikslai ir uždaviniai:** priėmus Lietuvos Respublikos vietos savivaldos įstatymo Nr. I-533 pakeitimo įstatymą keitėsi nuostatos dėl seniūnaičių rinkimo tvarkos. Pagrindiniai pasikeitimai tai funkcijų perėjimas merui, kaip dabartiniam vykdomosios valdžios atstovui. Taip pat keli smulkūs pakeitimai rinkimų eigoje. Sprendimu tvirtinamas naujas tvarkos aprašas ir pripažįstamas netekusiu galios iki šiol galiojęs tvarkos aprašas. Pažymėtina, kad pagal vietos savivaldos įstatymo 38 straipsnio 4 dalį seniūnaičių rinkimai organizuojami ne vėliau kaip per 6 mėnesius nuo tos dienos, kai į pirmąjį savivaldybės tarybos posėdį susirenka ir prisiekia išrinktos savivaldybės tarybos nariai. Taigi rinkimai bus vykdomi pagal teisės aktams atitinkančią ir galiojančią tvarką.
2. **Siūlomos teisinio reguliavimo nuostatos:** sprendimu bus nustatyta gyvenamųjų vietovių ar jų dalies (seniūnaitijų) bendruomenių atstovų – seniūnaičių – rinkimo tvarka.
3. **Laukiami rezultatai:** seniūnaičių rinkimai bus vykdomi pagal galiojančias vietos savivaldos įstatymo nuostatas.
4. **Lėšų poreikis ir jų šaltiniai:** sprendimo priėmimui ir įgyvendinimui lėšų poreikis nenumatomas.
5. **Kiti sprendimui priimti reikalingi pagrindimai, skaičiavimai ar paaiškinimai:** nėra.